
A Szenci Molnár-féle zsoltárok szövegeinek és dallamainak parafrázisai az 1787–1840 között keletkezett sárospataki melodiáriumokban

Kulcsszavak: kollégiumi kórusirodalom; Maróthi-hagyomány; Szenci Molnár Albert; zsoltárparafrázisok; temetési énekek
Dolgozatom az 1787–1840 között keletkezett sárospataki kéziratos melodiáriumok zsoltáros anyagait vizsgálja irodalomtörténeti, zenetörténeti és zeneelméleti szempontból. Ezt az interdiszciplináris elemzést az énekversek sajátos helyzete igényli, mivel a szöveg és dallam nem elválasztható egymástól. A korpusz vizsgálata nemcsak a szélesebb látószögű megközelítés miatt jelentős, hanem azért is, mivel a XVIII–XIX. századi zsoltárújramondó hagyományról viszonylag kevés szakirodalmi munka született.
A pataki zsoltárparafrázisok vizsgálata során nyilvánvalóvá vált, hogy ezek az énekversek követik a kor temetési énekeinek mintáját, s rögzítik a leginkább szájhagyomány útján terjedt énekes hagyomány nyomait. Összesen 22 (kijelölt időkeretbe tartozó) melodiáriumot vizsgáltam meg.
A dolgozatom fókuszpontja a XXII. és a CII. pataki zsoltárparafrázisok esettanulmányai. Az esettanulmányok részletesen elemzik a szövegeket és velük együtt a dallamokat/harmóniákat is a parafrázis kérdéskörén belül. Azért e szövegeket választottam, mivel ezek fordulnak elő legtöbbet a melodiáriumokban. Az esettanulmányok többek között kitérnek a hazai gyülekezeti éneklési gyakorlatra és a sárospataki kórus énekhagyományára. Dolgozatom másik feladata, hogy bemutassa, miként hagyományozódott a Maróthi György-féle többszólamú zsoltáréneklés a sárospataki énekkar körében, mivel a melodiáriumok keletkezése, s használata is Maróthi György nevéhez köthető.
A dolgozatomhoz tartozó Mellékletben kronológiai sorrendben rögzítettem és mutattam be a 22 melodiáriumban megtalálható zsoltárok, zsoltárparafrázisok, s azok töredékesen fennmaradt változatainak rendszerét.



